Mangel på ytringsfrihet, tidvis ustabil 4G-dekning, buss for tog, Eliteserien, knebling, stadig færre parkeringsplasser i sentrum, Allsang på grensen, mistillit, ventetid på cabincruiser over 50 fot, sukkeravgiften og heksejakt har ført Norge helt ned til en 187.-plass på FNs levekårsundersøkelse.

Det slo ned som en bombe at Norge lå på sisteplass da FN offentliggjorde sin årlige levekårsundersøkelse i dag.

Norge har toppet statistikken i ni år på rad, og de fleste forventet en reprise. Ingen visste imidlertid at FN har lagt om måten de innhenter data fra verdens land på:

– Nytt av året er at vi følger med i kommentarfelt i nettaviser og på Facebook. Vi mener det gir et mer realistisk bilde av hvordan det faktisk er å leve i et land. Slik sett bør ikke denne sisteplassen komme som et sjokk på Norge. Hver eneste dag skriver tusenvis av dere at Norge er verdens verste land, sier FNs generalsekretær António Guterres.

Generalsekretæren sier han har forståelse for nordmenns fortvilelse.

– Det ble felt flere tårer i FN-bygningen da vi fikk vite at selv kvinner på toppen av maktpyramiden i Norge blir utsatt for knebling og heksejakt. Dette var resten av verden ferdig med for 500 år siden, sier Guterres.



Selv ble FNs generalsekretær mest satt ut av at man i Norge kan få parkeringsbot selv om man bare skal et lite ærend på butikken.

– Når man så leser at det kanskje ikke nytter å klage, og at man i et siste desperat forsøk må stå frem i lokalavisen for å vinne frem… Det gjør et enormt inntrykk på meg.

De FN-ansatte ble også forferdet over å lese norske vitnesbyrd om at det ofte er dårlig service når man skal klage på den nye 90″ TV-en, at beinplassen på økonomiklasse er en vits og at det plutselig kan være utsolgt for trøffelsjokolade på nærmeste dagligvarehandel.

Generalsekretæren sier at tilstandene i Norge er noe han kommer til å fortelle om på sine mange reiser rundt om til konfliktområder i hele verden.

– Det er slike historier som gir håp i tilværelsen for befolkningen i Syria og på Gaza-stripen, sier Gueterres.

– Om at det finnes folk som har det verre?

– Ja, og at verdens elendighet tross alt er noenlunde likt fordelt.